Uredba Sveta (ES) št. 1581/96

z dne 30. julija 1996

o spremembi Uredbe št. 136/66/EGS o vzpostavitvi skupne ureditve trga za olja in masti

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker Uredba št. 136/66/EGS [4] v členu 2a določa, da se uporabljajo za proizvode, tudi za oljčno olje, ki so del skupne tržne ureditve, skupne carinske stopnje, in v členu 11, da se pomoč za porabo oljčnega olja odobri le za olje, proizvedeno v Skupnosti;

ker je bil z uveljavitvijo sporazumov, sprejetih v okviru urugvajskega kroga večstranskih trgovinskih pogajanj, sistem variabilnih kmetijskih prelevmanov nadomeščen z določenimi stopnjami skupne carinske tarife; ker se proizvodnja oljčnega olja v Skupnosti spreminja zaradi naravnih sprememb količine pridelka, značilnih za sektor oljčnega olja; ker so izkušnje pokazale, da je treba za ustrezno oskrbo trga in preprečevanje večjega nihanja cen omogočiti uvoz po znižani carinski stopnji;

ker zaradi dejstva, da je v zgoraj navedeni stopnji skupne carinske tarife upoštevana predhodno položena varščina za količine oljčnega olja, danega v prosti promet, upravičenost do pomoči za porabo oljčnega olja ne sme biti omejena le na olje, proizvedeno v Skupnosti, in se ne smejo ohranjati razlike v višini proizvodnih nadomestil za olje, ki se uporablja v proizvodnji konzerv,

SPREJEL NASLEDNJO UREDBO:

Člen 1

Uredba št. 136/66/EGS se spremeni:

1. Besedilo člena 2a postane odstavek 1 in doda se naslednji odstavek:

"2. Ne glede na odstavek 1 lahko Komisija, če tržna cena oljčnega olja v Skupnosti znatno presega intervencijsko ceno v obdobju najmanj treh mesecev, za zagotovitev ustrezne preskrbe trga Skupnosti z oljčnim oljem z uvozom iz tretjih držav po postopku iz člena 38:

- delno ali v celoti prekliče uporabo skupnih carinskih dajatev za oljčno olje in določi način za izvedbo tega preklica,

- določi uvozno kvoto za oljčno olje po znižani stopnji skupnih carinskih dajatev in podrobno uredi upravljanje s to kvoto.

Ti ukrepi se uporabljajo za najkrajše, nujno potrebno obdobje, ki v nobenem primeru ne sme trajati dalj kot do konca ustreznega tržnega leta.".

2. Člen 11(1) se nadomesti z naslednjim:

"1. Če je proizvodna ciljna cena, zmanjšana za proizvodno pomoč, večja od reprezentativne tržne cene za oljčno olje, se za oljčno olje, dano na trg Skupnosti, odobri pomoč za porabo. Ta pomoč je enaka razliki obeh zneskov.".

3. Drugi pododstavek člena 20a(2) se nadomesti z naslednjim:

"Nadomestilo je enako znesku iz prvega pododstavka, povečanemu za znesek pomoči za porabo, ki je v uporabi na dan odobritve nadomestila.".

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 30. julija 1996

Za Svet

Predsednik

H. COVENEY

[1] UL C 125, 27.4.1996, str. 12.

[2] UL C 166, 10.6.1996.

[3] UL C 204, 15.7.1996, str. 57.

[4] UL 172, 30.9.1966, str. 3025/66. Uredba, kakor je bila nazadnje spremenjena z Uredbo (ES) št. 3290/94 (UL L 349, 31.12.1994, str. 105).

--------------------------------------------------